ส่วนที่ 1 ข้อมูลสรุป (Executive Summary)

บริษัท สยามเจเนอรัลแฟคตอริ่ง จำกัด (มหาชน)
ประกอบธุรกิจหลักประเภทให้บริการเงินทุนหมุนเวียนระยะสั้น
ในรูปแบบการซื้อลดหนี้การค้าที่ได้โอนสิทธิแล้ว และเป็นหนี้การค้าปกติ (แฟคตอริ่ง) ก่อตั้งขึ้นในปี
2528 ปัจจุบันมีทุนจดทะเบียน 916.56 ล้านบาท มีรายได้หลักร้อยละ 52.34
มาจากสินเชื่อเงินให้กู้ยืม และร้อยละ 28.61 มาจากสินเชื่อแฟคตอริ่ง
ทั้งนี้เพราะลูกค้าแฟคตอริ่งส่วนใหญ่มีความต้องการใช้บริการเงินกู้ยืมระยะสั้น
ก่อนที่จะมีการโอนสิทธิสัญญาเพื่อทำสินเชื่อแฟคตอริ่งกับบริษัท นอกจากนี้
บริษัทยังมีบริการสินเชื่อด้านอื่นๆ ที่จะช่วยเสริมสภาพคล่องให้แก่ธุรกิจได้ เช่น บริการสินเชื่อลิสซิ่ง
บริการหนังสือค้ำประกัน และสินเชื่อบุคคล เป็นต้น

ผลประกอบการของบริษัท ในปี 2552 บริษัทมีกำไรสุทธิจำนวน 36.80 ล้านบาทลดลงจากปี 2551
ซึ่งมีกำไรสุทธิจำนวน 223.92 ล้านบาท มีกำไรจากการดำเนินงานจำนวน 51.24 ล้านบาท
โดยมีรายได้รวมลดลงจาก 407.21 ล้านบาท เป็น 156.86 ล้านบาท
รายได้สินเชื่อเงินให้กู้ยืมลดลงจำนวน 28.47 ล้านบาท คิดเป็นร้อยละ 46.24
รายได้แฟคตอริ่งลดลงจำนวน 15.32 ล้านบาท และรายได้จากหนี้สูญที่จัดเก็บได้จำนวน 91.65
ล้านบาท ลดลง 198.75 ล้านบาท ในด้านค่าใช้จ่ายดำเนินงาน
บริษัทมีค่าใช้จ่ายดำเนินงานลดลงจาก 88.74 ล้านบาท เป็น 68.36 ล้านบาท ลดลง 20.38
ล้านบาท คิดเป็นร้อยละ 22.96 ณ วันที่ 31 ธันวาคม 2552 บริษัทมีสินทรัพย์รวม 451.48
ล้านบาท ลดลงจากปีก่อนจำนวน 243.46 ล้านบาท คิดเป็นร้อยละ 35.03
และยอดลูกหนี้แฟคตอริ่งสุทธิ 126.86 ล้านบาท ลดลงจากปีก่อนร้อยละ 68.76
ในส่วนของทุนจดทะเบียน บริษัทมีทุนจดทะเบียน 916.56 ล้านบาท และมีส่วนของผู้ถือหุ้นจำนวน
59.54 ล้านบาท
ซึ่งบริษัทอยู่ระหว่างการประสานงานกับตลาดหลักทรัพย์เพื่อขอพ้นเหตุแห่งการเข้าข่ายอาจถูกเพิกถอนต่อไป

ในปีที่ผ่านมา บริษัทได้ใช้ความพยายามอย่างมากในการติดตามและจัดเก็บทรัพย์สินจากลูกหนี้การค้า
ซึ่งประกอบด้วยเครื่องจักรมูลค่า 101.65 ล้านบาท รถบรรทุกแก๊สจำนวน 35 คันมูลค่า 32.91
ล้านบาท และที่ดินของบริษัทจำนวน 9 แปลงมูลค่า 3.76 ล้านบาท
และนำไปโอนชำระหนี้ให้แก่เจ้าหนี้ของบริษัทจำนวน 138.32 ล้านบาท
ส่งผลให้บริษัทสามารถลดยอดภาระหนี้ของเจ้าหนี้ลงเหลือ 28.04 ล้านบาท
และทำให้ผลประกอบการของบริษัทมีกำไร และมีส่วนของผู้ถือหุ้น 59.54 ล้านบาท

และตามที่บริษัทได้นำส่งงบการเงินประจำปี 2552 สิ้นสุดวันที่ 31 ธันวาคม 2552
ซึ่งผ่านการตรวจสอบโดยผู้สอบบัญชีรับอนุญาต
และผู้สอบบัญชีให้ความเห็นอย่างมีเงื่อนไขไว้ในรายงานผู้สอบบัญชีนั้น
บริษัทได้ขอความเห็นในเรื่องดังกล่าวจากที่ปรึกษากฎหมายอิสระ
และที่ปรึกษากฎหมายได้ให้ความเห็นว่าการโอนทรัพย์ชำระหนี้ดังกล่าว
บริษัทได้ดำเนินการเสร็จสิ้นตามกฎหมาย และบริษัทก็ได้รับใบเสร็จรับเงินจากเจ้าหนี้แล้ว
อีกทั้งผู้สอบบัญชีก็ได้รับหนังสือยืนยันภาระหนี้ที่ลดลงแล้วเช่นกัน ดังนั้น การที่ผู้สอบบัญชีระบุว่า
“บริษัทยังไม่สามารถรับรู้รายการโอนเครื่องจักรให้เจ้าหนี้ได้” นั้น
จึงขัดกับข้อเท็จจริงที่เกิดขึ้นในรอบบัญชี คณะกรรมการบริษัทฯจึงขอยืนยันว่า
บริษัทได้ทำรายการทั้งหมดด้วยความถูกต้อง และสมบูรณ์ตามหลักกฎหมาย
รวมทั้งมีการบันทึกบัญชีที่ถูกต้องตามข้อเท็จจริงแล้ว และคณะกรรมการบริษัทเชื่อมั่นว่า
บริษัทมีการบันทึกบัญชีตามหลักการบัญชีที่รับรองโดยทั่วไปแล้ว
(รายละเอียดปรากฎตามจดหมายของบริษัทที่นำส่งตลาดหลักทรัพย์ เลขที่ บห. 432/2553 ลงวันที่
2 มีนาคม 2553)

สำหรับเป้าหมายในการดำเนินธุรกิจปี 2553 เนื่องจากติดขัดด้วยโครงสร้างเงินทุนของบริษัท
ทำให้บริษัทมีต้นทุนการเงินที่สูง บริษัทจำเป็นต้องเพิ่มการกระจายสินเชื่อมากขึ้น
และเพิ่มรายได้ในด้านค่าบริการ และค่าธรรมเนียมมากขึ้น อย่างไรก็ตาม
บริษัทยังคงเน้นการรับซื้อหนี้การค้า และการโอนสิทธิเรียกร้องเป็นสำคัญ

คณะกรรมการบริษัทมีความมุ่งมั่นที่จะบริหารงานด้วยความระมัดระวังรอบคอบ
เพื่อทำให้บริษัทสามารถเติบโตได้อย่างมั่นคงในอนาคต อันจะเป็นประโยชน์ต่อผู้ถือหุ้นโดยตรง
ในโอกาสนี้ คณะกรรมการบริษัท ผู้บริหาร และพนักงานทุกคน
ใคร่ขอขอบคุณท่านผู้ถือหุ้นที่ได้ให้การสนับสนุนและให้ความไว้วางใจแก่บริษัทเป็นอย่างดี
ขอขอบคุณลูกค้าที่ใช้บริการของบริษัทอย่างต่อเนื่อง บริษัทเชื่อมั่นว่า
ตามแนวทางที่บริษัทได้ดำเนินการมา จะนำพาให้บริษัทเติบโตอย่างมั่นคงต่อไปในอนาคต